钦定古今图书集成/明伦汇编/氏族典/第368卷 > 《廖用贤尚友录》 > 甘茂
## 钦定古今图书集成/明伦汇编/氏族典/第368卷 > 《廖用贤尚友录》 > 甘茂

按《史记甘茂传》：“甘茂者，下蔡人也。求见秦惠王，王使
将而佐魏章略定汉中地。惠王卒，武王立，以为左丞
相。秦武王三年，甘茂请之魏，约以伐韩。王迎甘茂于
息壤，与之盟，因起兵拔宜阳。武王卒，其弟立为昭王。
楚怀王怨前秦败楚于丹阳而韩不救，乃以兵围韩
雍氏。韩告急于秦，甘茂为韩言于秦昭王，下师于殽”
以救韩，楚兵去向寿，公孙奭谗甘茂，茂惧，奔齐。齐使
甘茂于楚，秦使人谓楚王，送甘茂于秦。楚王问于范
蜎，对曰：“秦之有贤相，非楚国之利也。”于是使使请秦
相向寿，而甘茂不得复入秦，卒于魏。